Twee gevangenes by hof in Oos-Kaap doodgeskietFoto: @Gudeka op Twitter. Twee gevangenes is Woensdagoggend by die hooggeregshof in Mthatha in die Oos-Kaap doodgeskiet nadat hulle probeer ontsnap het. Mthunzi Mhaga, woordvoerder van die departement van justisie, sê ŉ beampte van die departement van korrektiewe dienste is in die been gewond. Mhaga sê die gevangenes is deur beamptes na die hof geneem waar hulle sou verskyn. “Hulle het probeer ontsnap toe beamptes hulle by die hofgebou ingeneem het. Hulle het glo ŉ vuurwapen uit ŉ asblik gegryp en ŉ skietgeveg het uitgebreek.” Mhaga kon nie onmiddellik die gevangenes se identiteit bekend maak nie. “Die minister van justisie sal ŉ vergadering met die nasionale hoof van hofdienste en -veiligheid belê en versoek dat veiligheid in ons howe opgeskerp word in die lig van die onlangse voorvalle in Pretoria en Kaapstad.” Brig. Marinda Mills, ‘n woordvoerder van die polisie, sê die gevangenes was veronderstel om in die hof te verskyn op aanklagte van gewapende roof, kaping, moord, verkragting en ontvoering.‏ ŉ Polisiebeampte en ŉ hofordonnans is verlede maand in die Pretoriase landdroshof gewond nadat twee beskuldigdes op hulle losgebrand het. In nog ‘n voorval is ŉ man dood en twee mense gewond tydens ŉ skietery buite die Bishop Lavis-landdroshof in Kaapstad.